กรุงไทยฉลอง53ปี เปิดตัว5ฟีเจอร์ใหม่
กรุงไทย เน็กซ์ มาแรง 5 เดือนมีผู้ใช้ทะลุ 5 ล้านราย ได้ฤกษ์ 53 ปีเปิด 5 ฟีเจอร์ใหม่
15 มี.ค. 2562

กรุงไทย เน็กซ์ มาแรง 5 เดือนมีผู้ใช้ทะลุ 5 ล้านราย ได้ฤกษ์ 53 ปีเปิด 5 ฟีเจอร์ใหม่
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า เพียง 5 เดือนหลังเปิดตัวกรุงไทย เน็กซ์ มียอดผู้ใช้งานถึง 5 ล้านราย ธุรกรรมสูงกว่า 500 ล้านครั้ง พร้อมเชื่อมต่อไปสู่ลูกค้าทุกกลุ่ม ทุกสาขาอาชีพ ทุกภูมิภาค เข้าถึงธุรกรรมออนไลน์ผ่านกรุงไทย เน็กซ์
ทั้งนี้ ในโอกาสฉลองครบรอบ 53 ปี ธนาคารได้เปิดตัว 5 ฟีเจอร์ใหม่ ได้แก่ 1.บริการถอนเงินไม่ใช้บัตร ผ่านเอทีเอ็มกรุงไทยกว่า 8,800 เครื่อง 2.เปิดบัญชีออนไลน์ไม่มีขั้นต่ำไม่เสียค่าธรรมเนียมรักษาบัญชี 3.บริการตรวจสอบเครดิต บูโรออนไลน์ด้วยตนเองตลอด 24 ชั่วโมง 4.แจ้งความเคลื่อนไหวบัญชีผ่านแอพไลน์ ด้วยบริการ กรุงไทย คอนเน็กซ์ และ 5.สมาร์ท เอไอ ระบบอัจฉริยะแนะนำรายการธุรกรรมที่สำคัญ พร้อมโปรโมชั่น เฉพาะบุคคล
"การพัฒนาดังกล่าวจะช่วยให้ กรุงไทย เน็กซ์ สู้กับคู่แข่งได้ และสนับสนุนให้ไทยก้าวสู่สังคมไร้เงินสด โดยเราจะเร่งสร้างรากฐานที่จำเป็น โดยขณะนี้กรุงไทยกำลังติดตั้งเครื่องรับชำระเงิน (อีดีซี) บนรถประจำทางทุกคันให้สามารถรับชำระเงินจากบัตร ชิปการ์ดมาตรฐานสากล (EMV) ได้" นายผยง กล่าว